Matovič, Igor, poslanec NR SR (2012-08-02):
Vážená pani predsedajúca, milé dámy, milí páni, možno sa prihovorím poslancom SMER-u, lebo dnes všetci vieme, že od nich závisí, že aký zákon najbližšie štyri roky prijatý bude a ktorý prijatý nebude. Vyhrali ste voľby, tak úplne logickým dôsledkom toho, že ste vyhrali voľby, tak vládnete a úplne logickým dôsledkom toho, že vládnete, je, že máte možnosť zmeniť zákony. Pred voľbami ste rozdávali sľuby, úplne logickým dôsledkom toho je, že vládnete, a podľa mňa úplne logickým dôsledkom toho by malo byť, že máte povinnosť tieto sľuby dodržať. A skúsme sa pozrieť na to, čo ste pred voľbami teda sľubovali. Robert Fico, váš predseda strany, päť dní pred voľbami na otázku novinára, kde sa ho novinár pýtal, či budete znižovať výšku odvodov do druhého piliera, povedal: „Nie.“ Strohé nie. Bez debaty nie. Vari s výkričníkom nie. Robert Fico, váš predseda strany, sľúbil, že nebudete znižovať výšku odvodov do druhého piliera. Hovoril o zmene parametrov, o garanciách, o zmene možno fondov, o nadstavení poplatkov pre zlé DSS-ky, ktoré ich majú vysoké, ale nehovoril nič a vyslovene zaprel, že budete znižovať výšku odvodov do druhého piliera. Avšak dnes, keďže je už po voľbách, už sľuby rozdávať nemusíte, dnes bez problémov ste predložili návrh zákona, kde idete znížiť o 56 % výšku odvodov do druhého piliera. Vy sami si vyhodnoťte – a dúfam, že aj vaši voliči si vyhodnotia –, či je to v súlade s vašimi predvolebnými sľubmi. Pred voľbami ste tvrdili, a opakovane, a keď tu bola diskusia na túto tému v parlamente, mnohí z vás ste sa zapojili, aj určite pani Vaľová, že zvyšovanie dôchodkov len o dôchodcovskú infláciu masívne poškodí dôchodcov. Masívne poškodí dôchodcov, to sú vaše slová. Dnes v zákone, ktorý predkladáte, navrhujete zvyšovanie dôchodkov len o dôchodcovskú infláciu. Navrhujete masívne poškodenie dôchodcov, keď používam vaše slová. Ako je to možné? Pred voľbami to bolo nepríjemné priznať a dnes po voľbách, zrazu už keď je po voľbách, ľudia, zvykajte si, voliči SMER-u, zvykajte si, už sa nebudú zvyšovať dôchodky o priemer inflácie a rastu miezd, už sa budú zvyšovať iba o výšku dôchodcovskej inflácie. Druhý nedodržaný sľub, lepšie povedané, druhý sľub, ktorý ste vyslovene popreli a urobili presne pravý opak. Pred voľbami ste sa dušovali, že nepodporíte akékoľvek zvyšovanie veku odchodu do dôchodku. Mnohokrát v mnohých diskusiách aj pani poslankyňa Vaľová, ktorá práve odchádza, že nepodporíte, a dnes v zákone, ktorý predkladáte, navrhujete, aj keď od roku 2016, alibisticky až po voľbách, navrhujete zvyšovanie odchodu veku do dôchodku. Znova pošliapaný vlastný sľub, pošliapaný vlastný jazyk. Pred voľbami alebo – pred voľbami – po voľbách, to už je zase povolebný sľub, Robert Fico, zase váš predseda strany, sľúbil, že vaše opatrenia alebo uťahovanie opaskov sa dotkne len 12 % ľudí na Slovensku. Tak skúsme možno rátať spolu. Na Slovensku, vieme, dajme si základné čísielko 5 400-tisíc ľudí. Osemstotisíc živnostníkov bude platiť dohodárov, bude mať výrazne menšiu mzdu, lebo bude platiť odvody a zamestnávatelia budú za nich platiť odvody, a výrazné odvody, aj keď teda študenti a dôchodcovia trošku menšie. Tak či tak o 29 %, 29 % vlastne z hrubej mzdy, čo doteraz vôbec neplatili. Ani sa nedá povedať o koľko percent viac, lebo doteraz neplatili, teraz platiť budú. Čiže odrazu 30 % mzdy sa im stratí. Môžem povedať, že však vlastne študent, dôchodca bude mať iba o trošku menej, ale ten zamestnávateľ zvyčajne, ktorý takéto pracovné miesto vytvoril, svoje odvody premietne na toho dohodára, čiže na študenta, dôchodcu. Ostatní dôchodcovia, či ostatní dohodári budú platiť, myslím, že okolo 46 % vychádzajú odvody zo svojej mzdy. Osemstotisíc ľudí na Slovensku tých najchudobnejších z chudobných, keď odmyslím si úplne tých, ktorí ani tú dohodu nemajú, osemstotisíc, aj študentov, ktorí sa snažia od raného veku, od 15-16 rokov pomáhať svojim rodičom a pomôcť v tom rodinnom rozpočte, bude odrazu platiť, donesie domov výrazne, výrazne menej. Najväčšie zaťaženie, ktoré ste urobili a ktoré vo svojich opatreniach spravíte, najviac komu zoberiete z príjmu, práve to budú títo najchudobnejší ľudia. Pred voľbami ste sľubovali, že postihnete a čokoľvek keď urobíte, vždy to bude iba o tom, že zasiahnete tých najbohatších a budete chrániť tých najchudobnejších. Dnes idete 800-tisíc ľuďom, ktorí sú radi, že majú aspoň tú dohodu, keď už nemajú normálny pracovný pomer, dnes im idete hlboko siahnuť do vrecka a mnohých prichystáte o ten jediný zdroj príjmu, ktorý majú. Vy si sami odpovedajte na otázku, či to je v súlade s vašimi predvolebnými sľubmi, aj povolebnými. Po voľbách Robert Fico mnohokrát opakoval a ešte aj dnes opakuje, že to, čo budete robiť, zasiahne iba tých najbohatších. Ja sa pýtam, je chudobný študent, ktorý 16-ročný musí ísť robiť, lebo rozpočet rodiny nestačí na vykrytie ich životných potrieb, je tento chudobný študent a táto rodina tá najbohatšia? Týmto ste nasadili najväčšiu ranu, ktorú urobíte, najchudobnejším ľuďom na Slovensku. To je 800-tisíc ľudí. Tristotisíc živnostníkov bude platiť vyššie odvody takisto. Približne o 300 eur do roka. 800-tisíc plus 300-tisíc je už 1 100-tisíc. Podľa mňa 1 100-tisíc je vždy viac ako 12 % z 5 400-tisíc. Tých, ktoré stále Robert Fico opakuje ako mantru, že iba 12 % ľudí na vaše opatrenia doplatí. Stotisíc samoplatiteľov zdravotného poistenia bude platiť mesačne viac, namiesto 26 eur bude platiť 55 eur mesačne. Ďalších stotisíc ľudí. Dvestotisíc ľudí zamestnancov, ktorí majú možno trošku vyšší príjem, ale budú platiť jednoducho väčšie odvody. Tu možno naozaj môžme uznať, že, áno, toto je opatrenie, ktoré sa dotýka tých bohatších zamestnancov. Ale všetci tí ostatní, ktorých som doteraz spomínal, to sú tí chudobní, tí najchudobnejší. Vy nepozeráte, ako teraz zaťažíte, alebo inak povedané, keď vy zvýšite minimálne odvody živnostníkovi, chudobnému živnostníkovi a živnostníkovi, ktorý má miliónový príjem mesačne, koho sa to viacej dotkne? Na prvý pohľad si poviete, že však všetkých rovnako. Ale ten chudobný živnostník, ktorý žije naozaj z ruky do úst a ledva prežíva a už ixkrát rozmýšľal nad tým, že zatvorí ten svoj biznis a jednoducho nebude podnikať a zavesí sa na krk štátu, tak na tohoto to vaše zvýšenie odvodov výrazne dopadne. Na toho milionára živnostníka nedopadne nijak. Ten to má, s prepáčením, u zadku. A znova robíte opatrenie, ktoré sa najviac dotkne chudobných živnostníkov. Keď si zrátate iba týchto ľudí, ako nechcem zdržovať, tak ako iba týchto keď si zrátate, máte to 1,4 mil. ľudí, ktorí môžu pracovať niekde, čiže ktorí sú už vlastne nejakou formou živitelia rodín. Na týchto ľudí sú napojení v priemere možno ďalší dvaja ľudia v domácnosti, čiže nie milión štyristo, ale ten dopad je približne na štyri, až štyri a pol milióna ľudí. Čiže nie 12 % ľudí doplatí na vaše opatrenia, na vaše uťahovanie opaskov, ale skorej opačne. Robert Fico chcel povedať, že na 12 % ľudí to nedopadne a na 88 % ľudí to dopadne. Čiže pravdepodobne si niekde pomýlil čísielka alebo mu to niekto nejako zle napísal. Čiže ešte raz hovorím, nežite, prosím vás, aj vy v ilúzii, že budete hlasovať za zákon, ktorý postihne len 12 % ľudí na Slovensku. Zákon, za ktorý hlasovať budete a ktorý tlačíte do skráteného legislatívneho konania, postihne deväť z desiatich ľudí na Slovensku, či priamo tých, ktorí zarábajú, ktorí sú živitelia rodín, ale takisto aj tých, ktorí v tých rodinách bývajú. Keď si pozrieme možno ešte na tie nejaké sľuby vaše, ktoré pred voľbami, alebo reči, ktoré ste s obľubou hovorili, tak ste hovorili o tom, že DSS-ky, zase ústami Roberta Fica a ľudí, ktorí teda o sociálnych zákonoch hovoria aj ústami pani Vaľovej, ktorá medzičasom sa vyparila, ste hovorili, že DSS-ky zdierajú ľudí, majú vysoké poplatky. Úplne logicky by z toho vyplývalo, že tí ľudia, ktorí vás volili, budú očakávať, tí sporitelia v druhom pilieri, že prídete s návrhom zníženia poplatkov v druhom pilieri pre DSS-ky. Lebo však keď sú raz, keď mi raz Fico povie v telke, že DSS-ky sú zlé, že majú vysoké poplatky, tak ho volím s presvedčením, že keď Fico bude vládnuť, tak tým DSS-kám zoberie, zníži im poplatky a pomôže mne ako sporiteľovi v druhom pilieri. Verím, že takto mnohí vaši, desiatky tisíc, možno stovky tisíc vašich voličov rozmýšľalo. Ale dnes, keď sa títo ľudia pozrú do tohoto návrhu zákona, tak zistia, že nie, ten istý Robert Fico odrazu tým zlým, bakaným DSS-kám ide zvyšovať poplatky pomaly na dvojnásobok. Chce znížiť síce odvod do druhého piliera, ale na druhej strane, aby ste si učičíkali DSS-ky, tak im dáte dvojnásobné poplatky. Inak povedané, za menej práce budú mať DSS-ky viacej pláce. Úplne super. Úplne super sociálne opatrenie. Úplne super v súlade s vašimi predvolebnými sľubmi. Ďalší nedodržaný sľub. Zamyslite sa nad tým. Robíte presný opak toho, čo ste ľuďom pred voľbami sľúbili. Ďalšia nejaká taká, sľub alebo prísľub, alebo ja neviem, jak by som to nazval, od Roberta Fica po voľbách a od strany SMER: konsolidujeme, musíme šetriť, musíme konsolidovať verejné financie. Musíme šetriť, šetriť, šetriť. Je toto šetrenie, zobrať zo špajze 500 mil. eur, šupnúť ich do štátneho rozpočtu, aby bolo na rozdávanie kamarátom alebo aby sme nemuseli šetriť? Je vari toto šetrenie? Toto šetrenie v žiadnom prípade nie je. Toto je iba nasadenie si ružových okuliarov a tváriť sa, že ako veľmi konsolidujeme, ako veľmi šetríme. Jednoducho, nešetríte. Týchto 500 mil. eur v žiadnom prípade nešetríte a nekonsolidujete, iba presúvate peniaze zo špajze na stôl do jedálne, aby sa teraz tie peniaze prejedli. Nič iné nerobíte. Peniaze, ktoré doteraz sme si ročne 500 mil. eur odkladali, vy presúvate na jedálenský stôl a pome ich jesť. Ale, samozrejme, tá vaša geniálna schopnosť, a toto uznávam, marketingová, odprezentovať čokoľvek ako v prospech ľudí, ste toto odprezentovali, ako obrovsky idete šetriť, ako konsolidujete verejné financie. Ja to považujem za nesplnený váš povolebný sľub. Lebo keď ste raz sľúbili, že budete konsolidovať, budete šetriť, tak treba šetriť, ale nie zobrať niečo zo špajze a položiť si na jedálenský stôl a prejesť to teraz. A vy toto robíte, a nielen v tomto roku, ale každý nasledujúci rok budete vlastne takto brať pol miliardy eur, pätnásť miliárd korún, každý rok presuniete zo špajze na jedálenský stôl a pekne spapkáte miesto toho, aby ste šetrili. Prečo si myslím, že... Alebo možno k tomu, keď teda vlastne tá, aj tá kľúčová zmena, o ktorej tu mnohí hovoríme, je zmena výšky odvodov do druhého piliera a veľakrát tu zaznela otázka, že prečo my sme teda tí najmúdrejší, prečo vlastne, od pána Blahu, myslím, že to veľakrát zaznelo, že vlastne ten druhý pilier je zdieranie ľudí a je to podvod a podobne a prečo vlastne my sa opičíme po nejakých krajinách a neberieme si vzor od tých rozvinutých západných krajín. No preto, lebo druhý pilier bol urobený ako ochrana pred nezodpovednými politikmi. Ako ochrana pred politikmi, ktorí zoberú zo špajze a presunú peniaze na jedálenský stôl. Bohužiaľ, vy ste dnes prelomením tohto zákona, alebo to, čo chystáte sa spraviť, chcete práve toto urobiť, čo si možno nikto nemyslel, že dokáže akýkoľvek politik na Slovensku spraviť, že keď už raz sa presmerovali tie peniaze do špajze, že ich niekto si trúfne povedať, že, nie, tieto peniaze sú štátne, ako povedala včera pani Vaľová, čiže súkromné peniaze že sú štátne a presunie ich na ten jedálenský stôl. Bohužiaľ, toto robíte a táto ochrana v tomto prípade voči vám nezabrala. Čiže my nemáme preto druhý pilier, a preto Slovensko nevytvorilo druhý pilier, že by sa chcelo podobať nejakým rozvinutým krajinám, ale preto, lebo tým rozvíjajúcim sa krajinám, tým transformujúcim sa ekonomikám sa podobalo v tom, že nám vládli aj budú vládnuť a niekedy aj vládnu nezodpovední politici. A v takomto prípade je omnoho lepšie, aby peniaze boli chránené, peniaze ľudí boli chránené v druhom pilieri, ako boli chránené, v úvodzovkách, v prvom pilieri. Vzhľadom na to, že som spomenul ten kľúčový sľub Roberta Fica pred voľbami, že nebudete v žiadnom prípade meniť výšku odvodov do druhého piliera a na základe čoho ste získali hlasy vo voľbách a na základe čoho ste možno vyhrali voľby, si myslím, že nemáte žiadny mandát, žiadne morálne právo dnes robiť presne pravý opak. Keď vám vadí druhý pilier, tak robte to, čo ste sľúbili pred voľbami. Hovorili ste, že DSS-ky majú vysoké poplatky, tak pome im ich znížiť. Nie, vy ich idete zvýšiť. Ja vám hovorím za nás, aj za ľudí určite aj ostatných v opozícii, sme ochotní sa baviť o tom, že pome im znížiť ešte poplatky voči tomu, jako sme im znížili v minulom volebnom období. Ale nie, vy si svojou silou osemdesiatich troch hlasov idete poplatky zvyšovať. Keď vám vadia nejaké garancie, že ľudia možno nie sú nejako dostatočne chránení, tak pome tie garancie tam dať. Keď vám vadí počet fondov, tak poďme ich zmeniť. Keď vám vadí alebo ste odrazu teraz prišli na to jak pani Vaľová, že tých šesť mesiacov bola hlúposť, za čo ste pred pár rokmi bojovali, a že chcete to zrazu predĺžiť na 10, 15 rokov, tak to pome predĺžiť na 10, 15 rokov, pome opraviť druhý pilier, ale nepoďme ho ničiť, nepoďme ho likvidovať. Ja viem, že by to teraz bolelo, lebo by ste museli hľadať 500 mil. eur, ktoré takýmto spôsobom veľmi jednoducho z tej špajze na jedálenský stôl prenesiete, ale pomohlo by to Slovensku, lebo aj vás by to pritlačilo, aj nás, a možno spoločne by sme horko-ťažko ľuďom vysvetľovali iné šetriace opatrenia, ale neprejedali by sme si svoju budúcnosť, ktorú si tam odkladáme. Celkovo ten spôsob, ktorý ste zvolili, že po prvé zavádzate ľudí či pred voľbami, že ste sľúbili tých päť-šesť sľubov, ktoré som spomínal a ktoré teraz idete poprieť tým, že Robert Fico teda vlastne hodil do pľacu aj ďalší povolebný sľub, že vaše opatrenia sa dotknú negatívne iba 12 % ľudí, a tlačí túto mantru a vyslovene lož medzi ľudí a tí ľudia si to medzi sebou, samozrejme, šíria, lebo teda Roberta Fica počúvajú ako Pánbožka. To, že ste predložili tento návrh takto v lete, a hlavne teda to, že sa snažíte ho urobiť v skrátenom legislatívnom konaní, považujem za jednoznačne znak toho, že zneužívate nevedomosť svojich vlastných voličov. Zneužívate to, že im pred voľbami, že sú odolní voči neplneniu sľubov. Zistili ste to v minulosti, že ste im mohli nasľubovať čokoľvek, po voľbách zvykajte si a odrazu úplne opak ste tým ľuďom vysvetlili, že to je to plnenie vašich sľubov. Ja som sa dnes snažil poukázať na konkrétne vaše sľuby a konkrétne vaše kroky po voľbách. Vaše predvolebné sľuby a vaše povolebné kroky. Bohužiaľ, podľa mňa naozaj zneužívate ilúziu, ktorú ste vytvorili u ľudí, že strana SMER a Robert Fico je ten jediný ochranca, ktorý vždy myslí to s ľuďmi dobre a ktorý ich ochráni pred tými zvrhlými, tým zvrhlým Kaníkom, tam je, ktorý im chce vždycky iba ublížiť, alebo pred tou zvrhlou súčasnou opozíciou. Túto ilúziu ste vytvorili a dnes si myslíte, že toto vám dáva právo neplniť vaše predvolebné sľuby. Ja hovorím, máte mandát, vy ste ho získali vo voľbách, máte mandát meniť zákony, máte mandát vládnuť, ale nemáte žiadny mandát robiť opak vašich predvolebných sľubov. Nemáte žiadny mandát klamať vašich voličov. Žiaden politik nemá mandát si postaviť svoj úspech na neznalosti alebo nedostatku informácií svojich vlastných voličov. Ak by ste to s ľuďmi mysleli úprimne, tak by ste za peniaze, ktoré dostávate od štátu každý mesiac 15 mil. korún na chod vašej strany, vytlačili dávno leták a napísali by ste tam, zhrnuli všetky vaše predvolebné sľuby a napísali by ste tam teraz kroky, ktoré idete urobiť. A ospravedlnili sa ľuďom a povedali, že, viete čo, klamali sme vás pred voľbami a, bohužiaľ, teraz ideme robiť niečo iné, lebo nevieme šetriť. Vy miesto toho urobíte rýchlo, rýchlo skrátené legislatívne konanie, len aby ste to čím skorej spláchli a aby sa čím menej vašich voličov o tom dozvedelo. Toto jednoducho považujem naozaj za zneužívanie nedostatku informácií vašich voličov. Vy vyslovene robíte kroky, aby sa informácie o vašich krokoch, negatívnych krokoch, informácie o porušovaní vašich predvolebných sľubov k vašim voličom nedostali. Vy viete, že kopa vašich voličov je teraz po dovolenkách, kopa vašich voličov má teraz prioritu olympiádu, kopa vašich voličov je po záhradkách, jednoducho niekde na tej dovolenke je, a politika je dnes, v tejto dobe na prelome júla-augusta, absolútne to posledné, čo ich zaujíma. Preto využívate – a podľa mňa dosť zákerne – voči voličom tento čas na to, aby ste pretlačili opatrenia, ktoré ich dramaticky poškodia a v ktorých budete robiť presný opak toho, čo ste ľuďom pred voľbami sľúbili. Uznávam, že môže byť, alebo kroky Ivana Mikloša a jeho nominantov na daňovej správe mali negatívny dopad na hospodárenie štátu. Včera minister Kažimír to vyčíslil na nejakých 73 mil. eur. Ale dáva vám právo, aj povedzmeže týchto 73 mil. eur, ktoré by sme si mohli požičať a platiť úrok z toho 4-5 %, možno tým pádom reálna škoda ročne 3 mil. eur, dáva vám právo škoda 3-4 mil. eur zobrať ľuďom každý rok z druhého piliera 500 mil. eur? Dáva vám právo táto škoda zaťažiť 800-tisíc dohodárov? Tých najchudobnejších z najchudobnejších na Slovensku, ktorí, bohužiaľ, nemajú na normálnu prácu, lebo jednoducho tá normálna práca sa im neušla, a ktorí si privyrábajú aspoň dohodami? Tých najchudobnejších študentov, ktorí sa snažia pomáhať svojim chudobným rodičom? Dáva vám právo týchto ľudí zaťažovať 30- až 46-percentnými odvodmi? Aké morálne právo? Aké máte morálne právo v tejto situácii, keď viete, že toto idete urobiť, aké morálne právo má strana SMER a hlavne Robert Fico sa postaviť pred televízie a povedať: naše opatrenia sa dotknú len 12 % najbohatších ľudí na Slovensku, nie, 12 % ľudí na Slovensku tých najbohatších. Aké morálne právo máte urobiť presný opak toho, čo ste pred voľbami sľúbili? Žiadne morálne právo na to nemáte. Zdierať ľudí, na zdieranie ľudí vy ste mandát nedostali, vy ste dostali mandát na ochraňovanie ľudí, a tých najchudobnejších. Dnes idete tých najchudobnejších postihnúť a ryžovať na najchudobnejších a týchto pritlačiť do kúta. Žiadne morálne právo svojím hlasovaním nenadobudnete. Iba zneužijete a využijete svoju moc, ktorú ste získali na základe – dnes už vieme – falošných sľubov. (Potlesk.)